作者:曹冠
標題:哨遍
內容:壬戍孟秋，蘇子夜遊，赤壁舟輕漾。觀水光、彌渺接遙天，月出於東山之上。與客同，清歡扣舷歌詠，開懷飲酒情酣暢。如羽化登仙，乘風獨立，飄然遺世高尚。客吹簫、音韻遠悠揚。怨慕舞潛蛟、動淒涼。自古英雄，孟德周郎。舊蹤可想。噫，水與月兮，逝者如斯曷嘗往。變化如一瞬，盈虛兮、莫消長。自不變而觀，物我無盡，何須感物興悲悵。夫天地之間，物各有主，惟同風月清賞。念江山美景豈可量。吾與子、樂之興徜徉。聽江渚、樵歌漁唱。□侶魚蝦、友麋鹿，舉匏尊相勸，人生堪笑，蜉蝣一夢，且縱扁舟放浪。戲將坡賦度新聲，試寫高懷，自娛閒曠。